b"\n_START_ARTICLE_\nBase de dades\n_START_PARAGRAPH_\nUna base de dades \xc3\xa9s un conjunt de dades segons una estructura coherent i accessibles des d'un o m\xc3\xa9s programes o aplicacions, de manera que qualsevol d'aquestes dades pot \xc3\xa9sser extreta del conjunt i actualitzada, sense afectar ni l'estructura del conjunt ni les altres dades. El programari especialitzat que gestiona aquestes dades s'anomena Sistema de Gesti\xc3\xb3 de Bases de Dades (en angl\xc3\xa8s, DBMS). Perqu\xc3\xa8 un programa sigui considerat un SGBD, ha de complir les propietats ACID._NEWLINE_Una base de dades pot seguir un model de dades. El m\xc3\xa9s com\xc3\xba \xc3\xa9s el model relacional de dades, encara que n'hi ha d'altres, com el model objectual de dades. El llenguatge m\xc3\xa9s conegut per al model relacional de dades \xc3\xa9s el SQL._NEWLINE_Un sistema de gesti\xc3\xb3 de bases de dades (SGBD) \xc3\xa9s el programa que permet crear, mantenir i explotar la base de dades. Un SGBD permet guardar i posteriorment accedir a les dades de forma r\xc3\xa0pida i estructurada. Les propietats d'aquests SGBD, aix\xc3\xad com la seva utilitzaci\xc3\xb3 i administraci\xc3\xb3, s'estudien dins l'\xc3\xa0mbit d'inform\xc3\xa0tica._NEWLINE_Les aplicacions m\xc3\xa9s utilitzades s\xc3\xb3n per a la gesti\xc3\xb3 d'empreses i institucions p\xc3\xbabliques. Tamb\xc3\xa9 s\xc3\xb3n \xc3\xa0mpliament utilitzades en l'entorn cient\xc3\xadfic amb objectes per guardar informaci\xc3\xb3 experimental._NEWLINE_Exemples de bases de dades s\xc3\xb3n el cat\xc3\xa0leg de llibres d'una biblioteca, el sistema de facturaci\xc3\xb3 d'una empresa o el sistema d'avaluaci\xc3\xb3 d'una instituci\xc3\xb3 escolar o simplement d'un professor._NEWLINE_Perqu\xc3\xa8 siguin \xc3\xbatils les dades s'han de poder consultar, b\xc3\xa9 per pantalla, obtenir informes, o mitjan\xc3\xa7ant altres sistemes inform\xc3\xa0tics. Tamb\xc3\xa9 \xc3\xa9s necessari que tingui un manteniment que actualitzi les dades i corregeixi els errors detectats._NEWLINE_Encara que les bases de dades poden contenir molts tipus de dades, alguns d'ells es troben protegits per les lleis de diversos pa\xc3\xafsos. Per exemple a Espanya, les dades personals es troben protegits per la Llei Org\xc3\xa0nica de Protecci\xc3\xb3 de Dades de Car\xc3\xa0cter Personal (LOPD).\n_START_SECTION_\nHist\xc3\xb2ria\n_START_PARAGRAPH_\nLes bases de dades tenen el seu origen en l'antiguitat, quan es recollia informaci\xc3\xb3 de collites o de censos (com ara, les collites dels sumeris o els censos romans), en els que les dades s'estructuraven en certa manera escrita. Des de l'aparici\xc3\xb3 dels ordinadors, el concepte de base de dades, per\xc3\xb2, ha estat ja sempre lligat a la inform\xc3\xa0tica._NEWLINE_La paraula base de dades es va utilitzar per primer cop a principis dels anys 1960 i a poc a poc s'ha anat integrant en la vida quotidiana com una paraula amb sentit m\xc3\xa9s enll\xc3\xa0 de la inform\xc3\xa0tica. Els primers sistemes gestors de bases de dades es van desenvolupar als anys 1960. Fins aquesta \xc3\xa8poca s'havien utilitzat majorit\xc3\xa0riament per a guardar dades les targetes perforades i les cintes magn\xc3\xa8tiques. Durant els 60 dos models s'utilitzen durant aquesta primera \xc3\xa8poca de les bases de dades: el model jer\xc3\xa0rquic i el model de xarxa. CODASYL \xc3\xa9s un sistema basat en el model en xarxa i les idees de Charles Bachman i el IMS va ser desenvolupat per North American Rockwell (despr\xc3\xa9s absorbit per IBM) _NEWLINE_El model de base de dades relacional (segurament el model m\xc3\xa9s conegut i utilitzat en l'actualitat) va ser proposat per E. F. Codd el 1970. Codd criticava els models existents per confondre la descripci\xc3\xb3 abstracta de la informaci\xc3\xb3 amb la descripci\xc3\xb3 dels mecanismes f\xc3\xadsics d'acc\xc3\xa9s. Durant molt de temps per\xc3\xb2, el model relacional nom\xc3\xa9s va ser un model acad\xc3\xa8mic i els productes de CODASYL (com IDMS) i IMS eren utilitzats pels enginyers com a solucions que tenien en compte la tecnologia existent i en canvi el model relacional era un model molt m\xc3\xa9s te\xc3\xb2ric._NEWLINE_Unes de les primeres implementacions de bases de dades relacionals van ser Ingres de Michael Stonebraker de la Universitat de California, Berkeley i el System R un projecte d'IBM. Aquests dos prototips van ser anunciats el 1976. Els primers productes comercials no varen sortir fins a principis dels 80: Oracle i DB2. El primer sistema que va funcionar amb \xc3\xa8xit en microcomputadors va ser dBASE per als sistemes operatius CP/M i PC-DOS/MS-DOS._NEWLINE_Durant els anys 1980 l'activitat de recerca en base de dades es va centrar en les bases de dades distribu\xc3\xafdes per\xc3\xb2 aquests sistemes sempre han tingut un baix impacte en el mercat. Un altre concepte te\xc3\xb2ric relacionat amb les bases de dades \xc3\xa9s el Model de Dades Funcional, per\xc3\xb2 a part d'algunes aplicacions espec\xc3\xadfiques en gen\xc3\xa8tica, biologia molecular o investigaci\xc3\xb3 del frau el terme no ha tingut gaire \xc3\xa8xit._NEWLINE_Als anys 1990 la investigaci\xc3\xb3 en bases de dades va girar cap a les bases de dades orientades a objectes (OODB). Aquest tipus de bases de dades han tingut bastant \xc3\xa8xit a l'hora de gestionar dades complexes en camps on les base de dades relacionals no poden treballar de forma eficient amb aquestes dades. Un exemple s\xc3\xb3n les bases de dades espacials, repositoris de programari o repositoris multim\xc3\xa8dia. _NEWLINE_Als anys 1990 tamb\xc3\xa9 cal destacar el boom de les bases de dades de programari lliure com MySQL o PostgreSQL._NEWLINE_Actualment, al segle XXI el que m\xc3\xa9s en parla en el m\xc3\xb3n de les bases de dades \xc3\xa9s de les bases de dades XML. Tal com va passar amb les bases de dades orientades a objectes han aparegut m\xc3\xbaltiples empreses d'aquest sector per\xc3\xb2 la majoria de noves caracter\xc3\xadstiques de les bases de dades XML s'estan incorporant a les bases de dades relacionals del mercat.\n_START_SECTION_\nArquitectura\n_START_PARAGRAPH_\nL'arquitectura de base de dades consta de tres nivells, extern, conceptual i intern. Separar clarament els tres nivells va ser una de les principals caracter\xc3\xadstiques del model de base de dades relacional que domina les bases de dades del segle XXI._NEWLINE_El nivell extern defineix com els usuaris han de comprendre l'organitzaci\xc3\xb3 de les dades. Una sola base de dades pot tenir qualsevol nombre de punts de vista a nivell extern. El nivell intern defineix com les dades s'emmagatzemen f\xc3\xadsicament i com s\xc3\xb3n processades pel sistema de c\xc3\xa0lcul. L'arquitectura interna es refereix a cost, rendiment, escalabilitat i altres q\xc3\xbcestions operatives. El conceptual \xc3\xa9s un nivell d'adre\xc3\xa7ament indirecte entre l'intern i extern. Proporciona una visi\xc3\xb3 comuna de la base de dades que \xc3\xa9s complicat pels detalls de com les dades s\xc3\xb3n emmagatzemades o manejades, i que pot unificar els diversos punts de vista externs en un tot coherent.\n_START_SECTION_\nSegons la variabilitat de les dades\n_START_PARAGRAPH_\nBases de dades est\xc3\xa0tiques _NEWLINE_Aquestes s\xc3\xb3n bases de dades de nom\xc3\xa9s lectura, utilitzades primordialment per a emmagatzemar dades hist\xc3\xb2riques que posteriorment es poden utilitzar per a estudiar el comportament d'un conjunt de dades a trav\xc3\xa9s del temps, realitzar projeccions i prendre decisions. _NEWLINE_Bases de dades din\xc3\xa0miques _NEWLINE_Aquestes s\xc3\xb3n bases de dades on la informaci\xc3\xb3 emmagatzemada es modifica amb el temps, permetent operacions com actualitzaci\xc3\xb3, esborrat i addici\xc3\xb3 de dades, a m\xc3\xa9s de les operacions fonamentals de consulta. Un exemple d'aix\xc3\xb2 pot ser la base de dades utilitzada en un sistema d'informaci\xc3\xb3 d'una botiga d'abarrotis, una farm\xc3\xa0cia, un videoclub."